钦定古今图书集成/方舆汇编/职方典/第1214卷 > 《大招》景差
## 钦定古今图书集成/方舆汇编/职方典/第1214卷 > 《大招》景差

“青春受谢，白日昭只。春气奋发，万物遽只。冥凌浃行，
魂无逃只。魂魄归来，无远遥只。魂乎归来！无东无西，
无南无北只。东有大海，溺水浟浟只。螭龙并流，上下
悠悠只。雾雨淫淫，白皓胶只。魂乎无东！汤谷寂寥只。
魂乎无南！南有炎火千里，蝮蛇蜒只。山林险隘，虎豹
蜿只。鰅鳙短狐，王虺骞只。魂乎无南！蜮伤躬只。魂乎
无西！西方流沙，漭洋洋只；豕首纵目，被发鬤只；长爪
踞牙，诶笑狂只。魂乎无西！多害伤只。魂乎无北！北有
寒山，逴龙赩只。伐水不可涉，深不可测只。天白颢颢，
寒凝凝只。魂乎无往！盈北极只。魂魄归来，闲以静只；
自恣荆楚，安以定只；逞志究欲，心意安只；穷身安乐，
年寿延只。魂乎归来！乐不可言只。五”谷六仞，设菰粱
只。鼎臑盈望，和致芳只。内鸧鸽鹄，咮豺羹只。魂乎归
来！恣所尝只。鲜蠵甘鸡，和楚酪只。醢豕苦狗，脍苴莼
只。吴酸蒿蒌，不沾薄只。魂乎归来！恣所择只。炙鸹烝
凫，煔鹑敶只。煎鰿臛雀，遽爽存只。魂乎归来！丽以先
只。四酎并孰，不歰嗌只。清馨冻饮，不歠役只。吴醴白
糵，和楚沥只。魂乎归“来！不遽惕只。代、秦、郑、卫，鸣竽张
只。伏戏驾辩，《楚劳商》只。讴和扬阿，赵箫倡只。魂乎归
来！定《空桑》只。二八接舞，投诗赋只。叩钟调磬，娱人乱
只。四上竞气，极声变只。魂乎归来！听歌撰只。朱唇皓
齿，嫭以姱只；比德好闲，习以都只；丰肉微骨，诵以娱
只。魂乎归来！安以舒只。嫮目宜笑，蛾眉曼只；容则秀
雅，穉朱颜只，魂乎归来！静以安只。姱修滂浩，丽以佳
只。曾颊倚耳，曲眉规只。滂心绰态，姣丽施只；小腰秀
颈，若鲜卑只。魂乎归来！思怨移只。易中利心，以动作
只；粉白黛黑，施芳泽只。长袂拂面，善留客只，魂乎归
来！以娱昔只。青色直眉，美目媔只；靥辅奇牙，宜笑嘕
只。丰肉微骨，体便娟只。魂乎归来！恣所便只。夏屋广
大，沙堂秀只。南房小坛，观绝霤只。曲屋步壛，宜扰畜
只。腾驾步游，猎春囿只。琼毂错衡，英华假只。𦶜兰桂
树，郁弥路只。魂乎归来！恣志虑只。孔雀盈园，畜鸾皇
只。鶤鸿群晨，杂鹙鸧只。鸿鹄代游，曼鹔鷞只。魂乎归
来，凤凰翔只。曼泽怡面，血气盛只。永宜厥身，保寿命
只。室家盈庭，爵禄盛只。魂乎归来！居室定只。接径千
里，出若云只。三圭重侯，听类神只。察笃夭隐，孤寡存
只。魂乎归来！正始昆只。田邑千畛，人阜昌只。美冒众
流，德泽章只。先威后文，善美明只。魂乎归来！赏罚当
只。名声若日，照四海只。德誉配天，万民理只。北至幽
陵，南交趾只。西薄羊肠，东穷海只。魂乎归来！尚贤士
只。发政献行，禁苛暴只。举杰压陛，诛讥罢只。直赢在
位，近禹麾只。豪杰执政，流泽施只。魂乎归来！国家为
只。雄雄赫赫，天德明只。三公穆穆，登降堂只。诸侯毕
极，立九卿只。昭质既设，大侯张只。执弓挟矢，揖辞让
只。魂乎归来！尚三王只。”